
REPUBLIKA E SHQIPËRISË

GJYKATA E LARTË

KOLEGJI CIVIL
Nr. 90300-04023-00-2017 Regj.Themeltar
Nr. 00-2026-2367 i Vendimit (367)
V E N D I M
NË EMËR TË REPUBLIKËS
Kolegji Civil i Gjykatës së Lartë i përbërë nga:

 



Vojsava KOLA                     - Kryesuese
 


            Margarita BUHALI          
- Anëtare
 



Enton DHIMITRI                 - Anëtar


Sot më datë 03/06/2026, mori në shqyrtim në dhomën e këshillimit çështjen civile me 
nr. 90300-04023-00-2017 Regjistri Themeltar, datë regjistrimi 21.12.2017, që i përket: 
KËRKUES:
                        Shoqëria “C.M.R Holding” SHPK.

PERSON I TRETË:
            Intesa SanPaolo Bank Albania (ish Veneto Bank SHA). 
OBJEKTI: 
                        Kërkoj rivendosjen në afatin e ankimit ndaj vendimit  

                                                 nr.1260, datë 08.09.2016.

BAZA LIGJORE: 
Neni 151,152,148 të KPC.

KOLEGJI CIVIL I GJYKATËS SË LARTË 
pasi dëgjoi relatimin e gjyqtares zj. Vojsava Kola dhe si shqyrtoi çështjen në dhomë këshillimi në tërësi,
V Ë R E N:
I.
Rrethanat e çështjes

1. Nga dosja gjyqësore rezulton se, nga aktet e administruara në gjykimin e çështjes me vendimin nr.1260, datë 08.09.2016, të Gjykatës së Rrethit Gjyqësor Durrës, është vendosur “Pranimi i kërkesë-padisë të palës paditëse Veneto Bank SHA. Detyrimi i palës së paditur, Shoqëria “C.M.R. Holding” SHPK., të lejojë palën paditëse të kalojë në pronësinë me nr. pasurie 1/592, ZK 8515, me sip. 1250, për të komunikuar me rrugën publike, autostradën Tiranë-Durrës, në mënyrë që t’u shërbejë pronave të saj”.
2. Pala kërkuese, me pretendimin se gjykimi është zhvilluar pa u njoftuar ajo për zhvillimin e seancave gjyqësore, pasi njoftimet nuk kanë qenë të rregullta dhe vendimi përfundimtar nuk i është komunikuar, ka kërkuar rivendosjen në afat të ankimit ndaj vendimit të gjykatës së shkallës së parë.
3. Gjykata e Rrethit Gjyqësor Durrës, me vendimin nr. 11-2017-3343-86, datë 29.06.2017 ka vendosur: “Pranimin e kërkesës së kërkuesit "C.M.R.HOLDING" SHPK. Rivendosjen në afat të ankimit ndaj vendimit nr.1260 datë 08.09.2016 të Gjykatës së Rrethit Gjyqësor Durrës. Shpenzimet gjyqësore ne ngarkim te kerkuesit. Kundër vendimit lejohet ankim në Gjykatën e Apelit Durrës brenda 5 ditëve duke filluar ky afat nga dita e nëserme e shpalljes së vendimit.”
4. Gjykata e Rrethit Gjyqësor ka argumentuar në mënyrë të përmbledhur se, rezulton se kërkuesi Shoqëria “C.M.R. Holding” SHPK duke qenë se është njoftuar për këtë vendim vetëm në momentin e ekzekutimit të tij, i është drejtuar me një kërkesë Gjykatës së Rrethit Gjyqësor Durrës, ndërmjet të cilës kërkon “rivendosjen në afat të së drejtës së ankimit ndaj vendimit nr. 1260, datë 08.09.2016, të Gjykatës së Rrethit Gjyqësor Durrës”. Rezultoi nga provat shkresore të paraqitura në këtë gjykim (aktet e fashikullit gjyqësor nr.(1114-00955)1290 Akti, datë 30.03.2016 Regjistrimi) se kjo çështje për palën e paditur (kërkuesin Shoqëria “C.M.R. HOLDING” SHPK) është zhvilluar në mungesë të tij dhe po kështu dhe shpallja e vendimit gjyqësor është bërë në mungesë të tij. Po kështu, rezultoi e provuar në gjykim se po me shpallje në Njësinë Administrative nr. 5, Durrës dhe në QKB i është komunikuar kërkuesit edhe vendimi i Gjykatës. Kërkuesi gjatë gjithë gjykimit pretendoi se gjykimi i çështjes civile Nr. (1114-00955)1290 Akti, datë 30.03.2016 Regjistrimi është zhvilluar në mungesë të tij pa u njoftuar sipas nenit 141/2 të KPC. Sipas kërkuesit, punonjësi i shërbimit postar nuk e ka bërë detyrën, nuk është treguar korrekt, pasi provohet se kjo shoqëri nuk ka qenë e larguar nga adresa e selisë në kohën e njoftimit, pasi edhe në këtë moment është e njëjta adresë. Gjykata, po sipas kërkuesit, duhet të kishte ripërsëritur njoftimin në selinë qendrore të shoqërisë, ndërsa Sekretaria Gjyqësore duhet, në çdo rast, që një kopje të afishimit (shpalljes) së vendimit ta kishte bërë edhe në selinë qendrore të kësaj shoqërie.
5. Nga sa më lart, Gjykata vlerëson se gjykimi në mungesë përbën një tematikë të gjerë dhe problematike. Instituti i gjykimit në mungesë/in absentia, mbart në vetvete një konflikt: nga njëra anë është respektimi i të drejtave themelore të individit dhe nga ana tjetër është interesi publik në dhënien e drejtësisë dhe ushtrimin në mënyrë të rregullt të funksioneve gjyqësore. Gjykata vlerëson të theksojë se njoftimi i palëve ndërgjyqëse për zhvillimin e procesit gjyqësor dhe akteve procedurale të nxjerra si pasojë e tij, është një institut shumë i rëndësishëm i të drejtës sonë procedurale, respektimi i të cilit është i domosdoshëm për zhvillimin e një procesi të rregullt ligjor. Detyrimi i gjykatës për të bërë njoftimin efektiv të palëve në një gjykim lind nga e drejta që kanë palët për të marrë pjesë në një proces gjyqësor në respektim të parimit të kontradiktorialitetit, parim ky që është parashikuar në nenin 20 të KPC dhe që nënkupton se çdo palë në një proces gjyqësor duhet t’isigurohen të gjitha mundësitë ligjore për të diskutuar dhe parashtruar faktet, provat apo shpjegimet si edhe kundërshtarëve të tyre duhet t’u sigurohet mundësia ligjore e kundërshtimit; të gjitha palëve në një proces duhet t’u ofrohen mundësi të barabarta për të paraqitur pretendimet/prapësimet dhe për të mbrojtur të drejtat e tyre. Thelbi i këtij parimi është se asnjë nga palët e një procesi nuk mund të gjykohet pa u thirrur për të marrë pjesë në këtë proces dhe pa ushtruar të drejtat procedurale që rrjedhin prej tij (nenet 18,19, 20, 21, 22, 23, 24 të KPC).
6. Ka rezultuar e provuar se, nga hetimi i Gjykatës së Shkallës së Parë Durrës për çështjen nr. (1114-00955)1290 akti, datë 30.03.2016, se njoftimet e përpiluara nga kjo Gjykatë është e shënuar adresa e saktë e qendres e shoqërisë “C.M.R.Holding” SHPK, por nuk rezulton që ftuesi të ketë kryer detyrën e tij për të njoftuar rregullisht palën, sipas kërkesave të nenit 128 e vijues të KPC, duke qënë se statusi i shoqërisë në bazë të ekstraktit të QKB rezultonte aktiv. Adresa e selisë qendrore të shoqërisë, në të cilën është bërë njoftimi datë 31.03.2016 është e njëjta adresë në të cilën i është bërë komunikimi I kërkuesit për këtë gjykim aktual (Rivendosje në afat), gjë që provon faktin se shënimi i bërë në njoftimin 31.03.2016 nuk është i saktë, e mund të jetë rrjedhojë e një neglizhence të punonjësit të shërbimit postar.  Nga shpalljet për procesin gjyqësor që gjykata ka kryer në bazë të nenit 133 të KPC, nuk është realizuar njoftimi me shpallje edhe në selinë qendrore të shoqërisë në adresën e shënuar në Ekstraktin e QKB.  Në shpalljet që ka kryer gjykata nuk përcaktohet në asnjë rast adresa e selisë qendrore të shoqërisë. Bazuar mbi provat e mara gjatë shqyrtimit gjyqësor, Gjykata çmon se kërkimi i kërkuesit eshte kerkim i drejte, i bazuar ne prova dhe ne ligj dhe si i tille, ai duhet pranuar. Referohen nenet 151 dhe 152 të KPC.
7. U provua gjatë shqyrtimit gjyqësor se për kërkuesin (të paditurin) Shoqëria C.M.R. Holding sh.p.k. nuk janë zbatuar korrektësisht kërkesat ligjore të neneve 130-132, 316 të KPC, në lidhje me njoftimin gjatë gjykimit të akteve të çështjes civile nr. 1290 akti, regjistruar në Gjykatë, dt. 30.03.2016, si dhe njoftimin e vendimit të Gjykatës së Rrethit Gjyqësor Durrës. Dispozita ligjore e nenit 316 të KPC jep kuptimin e mënyrës së njoftimit të vendimeve gjyqësore. Gjykata, çmon se instituti procedural civil i rivendosjes në afatin e ankimit, parashikuar nga nenet 151, 152 dhe 458 (të marrë së bashku), synon që t’i japë mundësi palës që, për shkaqe të arsyeshme (që i vlerëson Gjykata), ka humbur afatin e ankimit, që të rivendoset në gjendjen që do të ishte sikur këto shkaqe të arsyeshme të mos ekzistonin. Pra, nëpërmjet rivendosjes në afatin e ankimit, Gjykata shëron situatën që ka sjellë humbjen e së drejtës së ankimit, duke i krijuar mundësi palës që të rivendoset në gjendjen e mëparshme, që ekzistonte që nga fillimi i afatit të ankimit. Pra, palës i krijohet edhe njëherë mundësia që të ushtrojë një të drejtë ligjore (ankimin), brenda afatit të përcaktuar në ligj (ose nga Gjykata), pasi Gjykata e rivendos ankimin në afat, duke u quajtur si i paraqitur brenda këtij afati. Rivendosja në afatin e ankimit, është institut procedural që zbatohet vetëm për afatet procedurale (ligjore apo të caktuara nga Gjykata) të parashikuara nga dispozitat e Kodit të Procedurës Civile.
8. Ndodhur në rrethanat e mësipërme, në dosjen e Gjykatës, që i përket vendimit nr. 1260, datë 08.09.2016, nuk ekziston asnjë akt, ku të provohet fakti se kërkuesit t’i jetë njoftuar vendimi i mësipërm, ashtu edhe në adresën e selisë të kërkuesit. E drejta e ankimit ndaj një vendimi gjyqësor, përbën një nga bazat e ligjshmërisë së një procesi dhe të një të drejte kushtetuese të pamohueshme për asnjë rrethanë e fakt objektiv. Referohen vendimet nr.9/2003 dhe 15/2005 të Gjykatës Kushtetuese mbi të drejtën e ankimit. Në lidhje me sa më sipër, Gjykata vëren se instituti i rivendosjes në afat, në mënyrën si është shkruar në ligj, duhet interpretuar në mënyrën që të ketë efekt, e jo në mënyrë strikte, ndaj, bazuar mbi provat e marra gjatë shqyrtimit gjyqësor, duke pasur parasysh kriteret ligjore të neneve 130-132, 316, 151, 152, 458 të KPC, Gjykata çmon se kërkesa e kërkuesit Shoqëria “C.M.R. Holding” SHPK., është e mbështetur në prova dhe në ligj dhe, si e tillë, ajo duhet pranuar, duke u rivendosur në afat kërkuesi Shoqëria “C.M.R. Holding” SHPK., për të ushtruar të drejtën e ankimit në Gjykatën e Apelit Durrës, ndaj vendimit civil nr. 1260, datë 08.09.2016, të Gjykatës së Rrethit Gjyqësor Durrës.
9. Kundër këtij vendimi ka paraqitur ankim personi i tretë, duke parashtruar shkaqet e ankimit si më poshtë: 
· Nga pala kërkuese nuk u parashtrua shkak konkret i arsyeshëm, që të justifikonte mos ushtrimin në afat të së drejtës së ankimit kundër vendimit të gjykatës së shkallës së parë, që kishte pranuar padinë për lejimin e servitutit për personin e tretë.

· Rrethana që kërkuesi nuk ka ndryshuar adresën e selisë së shoqërisë provon se, në mënyrë të qëllimshme, asnjë punonjës apo administrator nuk i është përgjigjur në mënyrë të përsëritur shërbimit postar për të marrë fletëthirrjen.

· Nga sekretaria gjyqësore është realizuar njoftimi me shpallje, duke u afishuar shpallja pranë QKB-së.

· Komunikimi i vendimit të gjykatës së shkallës së parë u provua se ishte bërë me shpallje, sipas konfirmimeve të QKB-së dhe Njësisë Administrative nr. 5. 
10. Gjykata e Apelit Durrës, me vendimin nr. 10-2017-2608 (268) datë 26.10.2017 ka vendosur: “Ndryshimin e vendimit civil nr. (11-2017-3343) 86, datë 29.06.2017, të Gjykatës së Rrethit Gjyqësor Durrës, në këtë mënyrë: Rrëzimin e kërkesës së palës kërkuese, Shoqëria “C.M.R. Holding” SHPK, me objekt: rivendosjen në afat të ankimit ndaj vendimit nr. 1260, datë 08.09.2016.  Një kopje e këtij vendimi t’i komunikohet palës kërkuese. Kundër këtij vendimi lejohet rekurs në Gjykatën e Lartë.”.”.

11. Gjykata e Apelit ka argumentuar në mënyrë të përmbledhur se, ky Kolegj vlerëson se vendimi i gjykatës së shkallës së parë është i pabazuar në ligjin procedural. Nga aktet e dosjes gjyqësore nr. (1114-00955)1290 Akti, datë 30.03.2016 Regjistrimi, rezulton se gjykimi është bërë në mungesë të palës kërkuese, shoqëria “C.M.R. Holding” SHPK, pasi nuk është realizuar njoftimi me fletëthirrje të dërguar në adresën, për selinë e shoqërisë, të pasqyruar pranë QKB-së. Gjykata ka vijuar me njoftimin me mënyrat e tjera të njoftimit, me shpallje. Në të njëjtën mënyrë provohet se është njoftuar edhe vendimi përfundimtar nr. 1260, datë 08.09.2016, të Gjykatës së Rrethit Gjyqësor Durrës, me njoftimet me shpallje në Njësinë Administrative nr. 5, Bashkia Durrës, dhe në Qendrën Kombëtare të Biznesit. Në bazë të ligjit procedural, thirrja për në gjykatë, njoftimet për aktet, ashtu edhe njoftimi i vendimit përfundimtar për palët ndërgjyqëse, bëhet duke respektuar nenet 128 e vijues të KPC.
12. Njoftimi i vendimit përfundimtar, ashtu si thirrja në gjykatë, bëhet nëpërmjet njoftimit të aktit në adresën e palës ndërgjyqëse. Fletëthirrja për personin juridik, nga nëpunësi gjyqësor apo ai i postës, në bazë të nenit 130 të KPC-së, dorëzohet në adresën e selisë së personit juridik, duke ia drejtuar atë administratorit, punonjësit të ngarkuar për të marrë akte, apo një punonjësi tjetër. Në rast se nuk arrihet të realizohet njoftimi në bazë të kësaj dispozite, zbatohet neni 133 i KPC-së, sipas së cilit: “… Në rastin kur marrësi është person juridik privat, njoftimi bëhet nëpërmjet afishimit të tij pranë adresës së qendrës së regjistruar në Qendrën Kombëtare të Regjistrimit ose në regjistrin e organizatave jofitimprurëse. Në këto raste, njoftimi i aktit bëhet edhe në një rubrikë të posaçme në faqen zyrtare në internet të gjykatës, ose në një portal elektronik kombëtar për këtë qëllim.” Prandaj, njoftimi i vendimit përfundimtar të gjykatës, që duhej bërë sipas nenit 316 të KPC-së, konsiderohet i kryer për sa kohë që është bërë afishimi me shpallje në Njësinë Administrative nr. 5, Bashkia Durrës, dhe në faqen zyrtare të internetit të QKB-së, në bazë të nenit 133 të KPC-së. Në bazë të neneve 151 dhe 458 të KPC-së, synohet t’i jepet mundësi palës që, për shkaqe të arsyeshme (që i paraqet pala dhe i vlerëson gjykata), ka humbur afatin e ankimit, që të rivendoset në gjendjen që do të ishte sikur këto shkaqe të arsyeshme të mos ekzistonin. Pra, nëpërmjet rivendosjes në afatin e ankimit, i krijohet mundësi palës që të rivendoset në gjendjen e mëparshme, që ekzistonte që nga fillimi i afatit të ankimit. Palës i krijohet edhe njëherë mundësia që të ushtrojë një të drejtë ligjore (ankimin), brenda afatit të përcaktuar në ligj, pasi gjykata e rivendos ankimin në afat, duke u quajtur si i paraqitur brenda këtij afati. Kërkesa për rivendosjen në afat të ankimit, në bazë të neneve 151 e 458 të KPC-së, nuk duhet të pranohej nga gjykata e shkallës së parë, pasi pala kërkuese nuk ka humbur afatin ligjor për të paraqitur ankimin për shkaqe të arsyeshme. Nuk provohet moszbatimi i ligjit procedural nga sekretaria gjyqësore për moskryerjen e rregullt të njoftimit të vendimit përfundimtar, që pala kërkuese, jo për faj të saj, të mos kishte ushtruar ankim kundër vendimit të gjykatës së shkallës së parë. Në këto kushte, vendimi i Gjykatës së Rrethit Gjyqësor Durrës duhet të ndryshohet, duke u rrëzuar kërkesa e paraqitur nga pala kërkuese për rivendosjen në afat të ankimit.
13. Gjykata çmon provat e marra gjatë gjykimit të çështjes, sipas bindjes së saj të brendshme, të formuar nga shqyrtimi i të gjitha rrethanave të çështjes në tërësinë e tyre.” Përfundimisht, çmojmë se vendimi i Gjykatës, objekt gjykimi, është rezultat i zbatimit jo të drejtë të ligjit dhe, si i tillë, duhet ndryshuar, duke vendosur rrëzimin e kërkesës së palës kërkuese, shoqëria “C.M.R. Holding” SHPK, pasi shkaqet e ngritura në ankim nga personi i tretë, Banka Veneto SHA, qëndrojnë.
14. Kundër vendimit të Gjykatës së Apelit ka ushtruar të drejtën e rekursit Shoqëria “C.M.R Holding” SHPK., në datën 14.11.2017, duke parashtruar shkaqet:
· Nga aktet në dosjen gjyqësore rezulton se gjykimi i kësaj çështjeje është zhvilluar në mungesën e shoqërisë “C.M.R. Holding” SHPK, pa u njoftuar ajo sipas nenit 141/2 të KPC. 

· Në faqen 169 të dosjes gjyqësore ndodhet fletëthirrja e datës 31.03.2016, dërguar shoqërisë “C.M.R. Holding” SHPK.

· Në këtë fletëthirrje është adresa: L. 14, rruga “Ish Ndërmarrja e Serave”, Shkozet, Durrës. Adresa në fletëthirrjen e datës 31.03.2016 përputhet me adresën, selinë që ka shoqëria “C.M.R. Holding” SHPK, fakt i pasqyruar në ekstraktin e lëshuar nga QKB. Në këtë fletëthirrje pretendohet që ka një shënim se subjekti është larguar nga adresa, shënim i bërë nga shërbimi postar.

· Punonjësi i shërbimit postar nuk ka bërë detyrën, nuk është treguar korrekt dhe ka përgjegjësi që nuk ka realizuar njoftimin.

· Shënimi i bërë nga postieri në fletëthirrjen e datës 31.03.2016 nuk është i vërtetë, kur nga ekstrakti i shoqërisë “C.M.R. Holding” SHPK., provohet se kjo shoqëri nuk ka qenë e larguar nga adresa e selisë në kohën e njoftimit, gjatë gjykimit të çështjes për të cilën kërkohet rivendosja në afat. Po ashtu, edhe në këtë moment të gjykimit është e njëjta adresë.

· Fletëthirrja nuk është marrë në dorëzim nga administratori apo përfaqësues të shoqërisë “C.M.R. Holding” SHPK.

· Nga provat dhe faktet rezulton se gjykata ka shkelur detyrimet e përcaktuara në nenin 141/2 të Kodit të Procedurës Civile dhe duhet të kishte përsëritur njoftimin në selinë e shoqërisë, e cila është e pandryshuar.

· Gjykata e Apelit Durrës nuk e ka vlerësuar këtë moment ligjor dhe ka bërë një interpretim të kundërt nga përcaktimi i nenit 141/2 të KPC.

· Njoftimi i palëve me shpallje për gjyq nga gjykata bëhet vetëm në rastet kur nuk dihet adresa, ose kur konfirmohet me prova largimi i subjektit nga adresa.

· Nga aktet në dosje nuk provohet që të jetë bërë shpallje edhe në adresën e shoqërisë “C.M.R. Holding” SHPK.

· Gjykata nuk ka verifikuar gjendjen e ekstraktit të shoqërisë gjatë gjykimit, për të provuar nëse adresa e selisë të kësaj shoqërie ka ndryshuar apo jo.

· Shkelja nga gjykata e rrethit e detyrimit për njoftimin për gjykim të shoqërisë “C.M.R. Holding” SHPK i ka hequr kësaj pale të drejtën e pjesëmarrjes dhe përfaqësimit në gjyq. Gjithashtu, nga ky veprim, gjykata ka shkelur nenin 18 të KPC.

· Pas shpalljes së vendimit, i cili është shpallur në mungesë të shoqërisë “C.M.R. Holding” SHPK, sekretaria gjyqësore e Gjykatës së Rrethit Gjyqësor Durrës nuk ka bërë njoftimin e këtij vendimi në selinë e shoqërisë, por ka nisur njoftimin me shpallje. Sekretaria gjyqësore ishte e detyruar, në bazë të KPC, të bënte njoftimin e vendimit në selinë e shoqërisë.

· Neni 444/2 i Kodit të Procedurës Civile parashikon një qasje tjetër lidhur me fillimin e afatit të ankimit për palën e cila ka qenë në mungesë, duke përcaktuar se ky afat fillon nga dita e njoftimit të vendimit. Në këtë mënyrë, ky paragraf bën një arsyetim nga rregulli i përgjithshëm, ndonëse ky rast (mungesa e palës dhe fillimi i afatit në ditën e njoftimit të vendimit) nuk është në vetvete një rast përjashtimor, i atillë që të justifikojë, në formën e një përjashtimi nga rregulli, moszbatimin e rregullave të përgjithshme lidhur me llogaritjen e afateve. Për më tepër, kjo situatë e ka vendosur palën në mungesë, shoqërinë “C.M.R. Holding” SHPK, në një pozitë procedurale më pak të favorshme (dhe, për rrjedhojë, jo të barabartë) sesa pala paditëse Veneto Bank SHA, e cila ka qenë prezente në seancë, dhe për shoqërinë “C.M.R. Holding” SHPK. Kodi parashikon se afati fillon nga e nesërmja e ditës së njoftimit të vendimit.

· Kolegjet e Bashkuara të Gjykatës së Lartë, në vendimin unifikues nr. 2, datë 27.03.2012, kanë vlerësuar parimin “të gjithë janë të barabartë përpara ligjit”, parim kushtetues ky që gjen shprehje në nenin 18/1 të Kushtetutës së Republikës së Shqipërisë. Nga ky parim i sanksionuar në aktin normativ me fuqi mbizotëruese në Republikën e Shqipërisë (neni 116/1/a i Kushtetutës) gjen burim edhe parimi i “barazisë së armëve”, i cili pasqyrohet.
· Në përfundim kërkohet prishja e vendimit të gjykatës së apelit duke u lënë në fuqi vendimi i Gjykatës së rrethit gjyqësor.
II. Vlerësimi i Kolegjit Civil të Gjykatës së Lartë
15. Kolegji Civil i Gjykatës së Lartë (në vijim Kolegji) vlerëson se në rekursin e paraqitur nga kërkuesi Shoqëria “C.M.R Holding” SHPK., ka shkaqe ligjore të parashikuara në nenin 472 të Kodit te Procedures Civile (ne vijim KPC) të cilat e bëjnë të cënueshëm vendimin e gjykatës së Apelit Durrës. Neni 472 i Kodit të Procedurës Civile, me ndryshimet me ligjin nr.38/2017, si dispozita e zbatueshme për vlerësimin e pranueshmërisë apo jo të shkaqeve të rekursit, parashikon se: “1. Vendimet e shpallura nga gjykata e apelit dhe ato të shkallës së parë në rastet që parashikohen në këtë Kod mund të ankimohen me rekurs në Gjykatën e Lartë: a) për zbatim të gabuar të ligjit material ose procedural, të një rëndësie themelore për njehsimin, sigurinë dhe/ose zhvillimin e praktikës gjyqësore; b) kur vendimi i ankimuar është i ndryshëm nga praktika gjyqësore e Kolegjit Civil ose praktika e njehsuar e Kolegjeve të Bashkuara të Gjykatës së Lartë; c) ka shkelje të rënda të normave procedurale, me pasojë pavlefshmërinë e vendimit ose të procedurës së gjykimit, sipas nenit 467 të këtij Kodi. 2. Nuk lejohet rekurs kundër vendimeve të gjykatës së apelit për paditë me vlerë deri në 150 000 lekë”. Kolegji konstatoi, se referuar ekstratit të regjistrit tregtar historik të “Intesa Sanpaolo Bank Albania” SHA, rezulton se është depozituar Projektmarrëveshjes së Bashkimit me Përthithje, datë 10.05.2018, ndërmjet shoqërisë përthithëse “Intesa Sanpaolo Bank Albania” SHA., me NUIS (NIPT) J81817006P dhe shoqërisë së përthithur “Veneto Banka” SHA., me NUIS (NIPT) J71928004K. Në zbatim të nenit 199 të Kodit të Procedurës Civile, Kolegji realizoi kalimin procedural të personit të tretë nga “Veneto Banka” SHA., tek “Intesa Sanpaolo Bank Albania” SHA., të cilës i kanë kaluar të drejtat dhe detyrimet e subjektit të mëparshëm.
16. Kolegji konstaton se, mbi bazën e kërkimit të kërkuesit Shoqëria “C.M.R Holding” SHPK., gjykata e shkallës së parë ka vendosur pranimin e kërkesës, duke e rivendosur në afat për të drejtën e ankimit ndaj vendimit nr.1260 datë 08.09.2016 të Gjykatës së Rrethit Gjyqësor Durrës. Kjo gjykatë në marrjen e këtij vendimi ka arsyetuar arsyetuar se “Nga shpalljet për procesin gjyqësor që gjykata ka kryer në bazë të nenit 133 të KPC, nuk është realizuar njoftimi me shpallje edhe në selinë qendrore të shoqërisë në adresën e shënuar në Ekstraktin e QKB.  Në shpalljet që ka kryer gjykata nuk përcaktohet në asnjë rast adresa e selisë qendrore të shoqërisë. Bazuar mbi provat e mara gjatë shqyrtimit gjyqësor, Gjykata çmon se kërkimi i kërkuesit eshte kerkim i drejte, i bazuar ne prova dhe ne ligj dhe si i tille, ai duhet pranuar. Referohen nenet 151 dhe 152 të KPC. U provua gjatë shqyrtimit gjyqësor se për kërkuesin (të paditurin) Shoqëria C.M.R. Holding SHPK., nuk janë zbatuar korrektësisht kërkesat ligjore të neneve 130-132, 316 të KPC, në lidhje me njoftimin gjatë gjykimit të akteve të çështjes civile nr. 1290 akti, regjistruar në Gjykatë, dt. 30.03.2016, si dhe njoftimin e vendimit të Gjykatës së Rrethit Gjyqësor Durrës. Mbi ankimin e personit të tretë, Gjykata e Apelit ka ndryshuar vendimin e gjykatës së shkallës së parë duke vendosur rrëzimin e kërkesës, me arsyetimin se “[…] njoftimi i vendimit përfundimtar të gjykatës, që duhej bërë sipas nenit 316 të KPC-së, konsiderohet i kryer për sa kohë që është bërë afishimi me shpallje në Njësinë Administrative nr. 5, Bashkia Durrës, dhe në faqen zyrtare të internetit të QKB-së, në bazë të nenit 133 të KPC-së […]”.

17. Nga rekursuesi janë ngritur pretendime se vendimi i gjykatës së apelit është marrë në kundërshtim me ligjin, pasi në kushtet kur pala kërkuese ka qenë në mungesë në gjykimin ku kërkohet rivendosja në afat, nuk rezulton të jenë respektuar dispozitat mbi njoftimin e personave juridike. Arsyetohet se, nga aktet në dosje nuk provohet që të jetë bërë shpallje edhe në adresën e shoqërisë “C.M.R. Holding” SHPK.
18. Kolegji vlerëson se, Gjykata e Apelit nuk ka zbatuar në mënyrë të drejtë dispozitat procedurale lidhur me insitutin e rivendosjes së të drejtës së ankimit në afat. Kolegji vlerëson se, palët ndërgjyqëse për shkaqe të ndryshme mund të humbasin afatin për ushtrimin e së drejtës së ankimit ndaj vendimit gjyqësor dhe në këtë rast, ligji procedurial civil, sipas përcaktimeve të neneve 151, 458 të Kodit të procedurës Civile ka parashikuar se: “Kur palët ose prokurori që ka ngritur padi, për shkaqe të arsyeshme kanë humbur afatin ligjor ose atë të caktuar nga gjykata, mund të kërkojnë prej saj rivendosjen në afat, përveç kur afatet kanë karakter prekluziv” ndërsa në nenin 458 është parashikuar: “Kur palët kanë humbur të drejtën e ankimit për shkaqe të arsyeshme, mund të paraqesin kërkesë për rivendosje në afat, përpara gjykatës që ka dhënë vendimin. Kjo kërkesë shqyrtohet nga gjykata dhe kundër vendimit mund të bëhet ankim i veçantë”.Dispozita e sipërcituar kërkon ekzistencën e dy kushteve për të ngritur kërkesën: së pari: legjitimiteti i kërkuesit, i cili ka të bëjë me faktin se të drejtën e kërkesës e kanë vetëm palët ndërgjyqëse të vendimit; së dyti: ekzistencën e shkaqeve të arsyeshme për të cilën pala ka humbur afatin për të ushtruar të drejtën e ankimit dhe ekzistenca ose jo e këtyre shkaqeve, në rastin konkret ka të bëjë më zgjidhjen në themel të çështjes. 
19. Kolegji duke vlerësuar parashikimin ligjor të dispozitës së sipërcituar, rezulton se kërkuesi gëzon legjitimitetin aktiv në ngritjen e kërkesës, pasi ka qenë palë në procesin gjyqësor dhe vendimin për të cilin kërkon të rivendoset në afatin e ankimit. Përsa i përket ekzistencës së shkaqeve të arsyeshme për të cilat pala ka humbur afatin për të ushtruar të drejtën e ankimit, kërkuesi pretendon se shkaku i arsyeshëm qëndron në faktin se nuk ka marrë dijeni efektive për gjykimin dhe vendimmarrjen e gjykatës në lidhje me çështjen në të cilën ai ka qenë në pozicionin procedurial të të paditurit, pasi gjykimi në Gjykatën e Shkallës së Parë është zhvilluar në mungesë të tij dhe komunikimi i këtij vendimi si dhe i njoftimeve për pjesmarrje në gjykim është kryer në kundërshtim me ligjin procedurial.
20. Kolegji çmon se, e drejta e ankimit ndaj një vendimi gjyqësor, si pjesë e rëndësishme e të drejtës kushtetuese për një proces të rregullt, nuk përbën vetëm një të drejtë formale të njohur nga ligji, por duhet të garantohet në mënyrë efektive, duke i krijuar palës mundësinë reale dhe konkrete për t'u njohur me vendimin gjyqësor dhe për të ushtruar brenda afateve ligjore mjetet e ankimit që i njeh ligji. Kjo e drejtë realizohet vetëm nëse procedura e njoftimit respekton kërkesat ligjore të parashikuara për kategorinë e subjektit që njoftohet. Në rastin konkret rezulton e provuar se kërkuesi është person juridik. Neni 133 i KPC-së, përcakton se “... Në rastin kur marrësi është person juridik privat, njoftimi bëhet nëpërmjet afishimit të tij pranë adresës së qendrës së regjistruar në Qendrën Kombëtare të Regjistrimit ose në regjistrin e organizatave jofitimprurëse. Në këto raste, njoftimi i aktit bëhet edhe në një rubrikë të posaçme në faqen zyrtare në internet të gjykatës, ose në një portal elektronik kombëtar të krijuar për këtë qëllim”. Për rrjedhojë, procedura e njoftimit duhej të zhvillohej në përputhje me këtë dispozitë, e cila prevalon mbi mënyrat e përgjithshme të njoftimit. Kjo për shkak se ligjvënësi, duke marrë në konsideratë natyrën dhe mënyrën e organizimit të personave juridikë, ka parashikuar një procedurë të posaçme njoftimi, e cila synon të garantojë që akti procedural të arrijë në sferën e disponimit të subjektit dhe t'i krijojë këtij të fundit mundësinë efektive për të ushtruar të drejtat procedurale. 
21. Në raport parashikimin e posaçëm që neni 133 i KPC-së, përmban lidhur me njoftimin e personave juridikë, Kolegji vlerëson se, me të drejtë, Gjykata e Rrethit Gjyqësor ka arsyetuar se njoftimi nuk është realizuar në përputhje me dispozitat procedurale. Në rastin konkret, kërkuesi, në cilësinë e të paditurit në atë gjykim, duhej të njoftohej sipas rregullave të posaçme që Kodi i Procedurës Civile parashikon për njoftimin e personave juridikë, të cilat, për shkak të natyrës së tyre, përbëjnë rregulla të detyrueshme dhe nuk mund të zëvendësohen me forma të tjera njoftimi. Për rrjedhojë, njoftimi me shpallje në njësinë administrative dhe në QKB nuk përmbush kërkesat procedurale të nenit 133 të Kodit të Procedurës Civile, pasi nuk përkon me mënyrën e njoftimit të parashikuar shprehimisht për personat juridikë.
22. Kolegji çmon se, qëllimi i këtyre dispozitave nuk është respektimi formal i tyre, por garantimi i efektivitetit të njoftimit, si parakusht për realizimin e të drejtës së mbrojtjes dhe të së drejtës së ankimit. Vetëm një njoftim i kryer sipas formës dhe procedurës së parashikuar nga ligji krijon prezumimin se pala ka pasur mundësinë reale të marrë dijeni për aktin procedural dhe të ushtrojë të drejtat që i njeh ligji. Përkundrazi, shmangia e procedurës së posaçme të njoftimit cenon garancitë procedurale të palës dhe vë në rrezik ushtrimin efektiv të së drejtës së mbrojtjes.

23. Për rrjedhojë, mosrespektimi i mënyrës së njoftimit të parashikuar nga ligji passjell pavlefshmërinë e njoftimit, pasi ai nuk është kryer në formën dhe sipas procedurës së kërkuar nga dispozitat procedurale. Një njoftim i tillë nuk mund të konsiderohet se ka prodhuar pasojat juridike që ligji lidh me një njoftim të rregullt, përfshirë fillimin e afateve procedurale për ushtrimin e mjeteve të ankimit. Çdo interpretim i kundërt do të ishte në kundërshtim me qëllimin e dispozitave procedurale mbi njoftimin, do të cenonte të drejtën e aksesit efektiv në gjykatë dhe do të kufizonte në mënyrë të pajustifikuar ushtrimin e së drejtës kushtetuese për një proces të rregullt ligjor. Në këto kushte, mos kryerja e një analize nga ana e Gjykatës së Apelit mbi zbatueshmërinë e dispozitave procedurale të njoftimit të posaçëm lidhur me personin juridik, e bën këtë vendim të cënueshëm, pasi nuk ka vlerësuar ligjin e zbatueshëm në raport me rrethanat konkrete të çështjes. 

24. Për sa u arsyetua më sipër, Kolegji e gjen të drejtë vendimmarrjen e Gjykatës së Rrethit Gjyqësor, e cila në vendimmarrjen e saj ka arsyetuar se “[..] nga shpalljet për procesin gjyqësor që gjykata ka kryer në bazë të nenit 133 të KPC, nuk është realizuar njoftimi me shpallje edhe në selinë qendrore të shoqërisë në adresën e shënuar në Ekstraktin e QKB.  Në shpalljet që ka kryer gjykata nuk përcaktohet në asnjë rast adresa e selisë qendrore të shoqërisë. Bazuar mbi provat e mara gjatë shqyrtimit gjyqësor, Gjykata çmon se kërkimi i kërkuesit eshte kerkim i drejte, i bazuar ne prova dhe ne ligj dhe si i tille, ai duhet pranuar. Referohen nenet 151 dhe 152 të KPC[..]”.
25. Në përfundim, Kolegji vlerëson se rekursi i paraqitur nga kërkuesi, përmban shkaqe ligjore nga ato të parashikuara nga neni 472 i KPC dhe në referim të nenit 485, pika 1, shkronja “b” të KPC-së, duhet të vendoset prishja e vendimit të gjykatës së apelit dhe lënia në fuqi e vendimit të Gjykatës së Rrethit Gjyqësor Durrës.
PËR KËTO ARSYE
        Kolegji Civil i Gjykatës së Lartë, në bazë të nenit 485/1, shkronja “b” të Kodit të Procedurës Civile,

V E N D O S I

Prishjen e vendimit nr.10-2017-2608 (268) datë 26.10.2017 të Gjykatës së Apelit Durrës dhe lënien
në fuqi të vendimit nr.11-2017-3343/86 datë 29.06.2017 të Gjykatës së Rrethit Gjyqësor Durrës.
Tiranë, më 03.06.2026

